  Анжелика Тихонова корреспондент 25-26 куарусёнэ Удмуртиысь кырӟасьёс Казаньын Поволжьеысь калыкъёслэн йӧскалык лулчеберетсыя «Итиль» нырысетӥ фестивалязы пыриськозы. Ужрадлэн валтӥсез куноез Манижа луоз. Со сярысь элькунысь Калыкъёслэн эшъяськон юртсылэн пресс-службаез ивортӥз. Фестивальын Удмуртиен тодматозы: post-dukes группа – группае пырись егитъёс кубыз но туала электрон крезьгур улсын вашкала удмурт кырӟанъёсты быдэсъяло; Suomi группа – инди но этно мотивъёсын суро поп кырӟанъёс быдэсъяло; bobolenin – гранж амалэн удмурт кылын рок-крезьгур быдэсъяло; Мария Даниц – удмурт кырӟась, кырӟанъёсыз пыр инкуазьлэн, адямиослэн, соослэн валче улэмзы сярысь вера; Пушнер (Анастасия Рысаева) - ненег, лирической но электрон кырӟанъёс быдэсъя. Со сяна, удмуртъёслэн лулчеберетэнызы Москваысь ShooDJa-ChooDJa ӵектосэ пыриськисьёс тодматозы. Со  Наталия Дзыга кырӟасьлэн но Павел Перевозчиков ди-джейлэн йӧскалык крезьгуро ӵектоссы. Озьы ик ас творчествозэс Мордовиысь, Чувашиысь, Марий Элысь, Башкортостанысь, Татарстанысь кырӟасьёс возьматозы. Кык нунал ӵоже фестивальын дӥсъёсын, чеберъяськонъёсын, киужен вузкарон-ярмарка, мастерскойёс ужалозы. Вань мылкыд карисьёс йӧскалык сиён-юонъёсты веръяны быгатозы. Озьы ик ужрад улсын пӧртэм кылъёсын мультфильмъёсты возьматозы, со сяна, Поволжьеысь калыкъёслэн лулчеберетэнызы, дано интыосынызы тодматозы. Ужрад «Казан» семья центрлэн интывылаз ортчоз.  Тодэ вайытом, кемалась ик ӧвӧл Ижкарын «Тангыра» фолк-рок фестиваль ортчиз.  Тегъёс: Лулчеберет Удмуртия фестиваль удмуртъёс Татарстан  